钦定古今图书集成/方舆汇编/职方典/第1281卷 > 《石涧记》前人
## 钦定古今图书集成/方舆汇编/职方典/第1281卷 > 《石涧记》前人

石渠之事既穷，上由桥西北，下土山之阴，民又桥焉。
其水之大，倍石渠三之一。巨石为底，达于两涯，若床
若堂，若陈筵席，若限阃奥。水平布其上，流若织文，响
若操琴。揭跣而往，折竹扫陈叶，排腐木，可罗胡床十
八九居之。交络之流，触激之音，皆在床下，翠羽之木，
龙鳞之石，均荫其上。古之人其有乐乎此耶？后之来
“者，有能追予之践履耶？”得意之日，与石渠同由渴而
来者，先石渠，后石涧；由百家濑上而来者，先石涧，后
石渠。涧之可穷者，皆出石城村东南，其间可乐者数
焉。其上深山幽林，逾峭险道狭，不可穷也。